b'\n_START_ARTICLE_\nJu\xc5\xbena mazgunska piramida\n_START_SECTION_\nPrepoznavanje\n_START_PARAGRAPH_\nPiramida ima nekaj podobnosti s Havarsko piramido Amenemheta III., zato so jo obi\xc4\x8dajno pripisovali njegovemu sinu Amenemhetu IV. (konec 19. stoletja pr. n. \xc5\xa1t.). Bli\xc5\xbenjo Severno mazgunsko piramido so pripisovali njegovi sestri Sobekneferu, zadnji vladarici Dvanajste dinastije.  Nekateri raziskovalci, med njimi William C. Hayes,  so bili zaradi  podobnosti s Hend\xc5\xbeerjevo piramido prepri\xc4\x8dani,  da je bila zgrajena v Trinajsti dinastiji. \xc4\x8ce je to res, bi lahko pripadala enemu od \xc5\xa1tevilnih faraonov, ki so vladali na za\xc4\x8detku Trinajste dinastije in med vladanjem Mernefere Aja ali kmalu za njim izgubili oblast v severnih delih Egipta.\n_START_SECTION_\nOpis\n_START_PARAGRAPH_\nTloris piramide je bil kvadrat s stranico 52,5 m. Jedro iz blatnih zidakov je bilo visoko najve\xc4\x8d dva sloja. Blokov kamnite obloga niso odkrili, zato se njene na\xc4\x8drtovane vi\xc5\xa1ine in naklona ne da ugotoviti. _NEWLINE_Vhod v piramido je na sredini ju\xc5\xbene stranice. Od tam vodijo stopnice do vodoravnega hodnika in ni\xc5\xa1e, iz katere so potisnili kamnite bloke za zapiranje pogrebne komore. Od tam vodijo \xc5\xa1e ene stopnice do drugega bloka, ki je \xc5\xa1e vedno v svoji ni\xc5\xa1i. _NEWLINE_Hodnik v obliki \xc4\x8drke U pripelje do pogrebne sobe z zatrepom. V njej je bil prazen, vendar rabljen sarkofag iz kvarcita in nekaj grobnih pridatkov: tri svetilke iz apnenca, posoda v obliki race iz alabastra, posodica za kozmetiko iz alabastra in kos poliranega lojevca. _NEWLINE_Kompleks je imel valovito obzidje, v katerem so sredi vzhodnega zidu ostanki vzidane kapele. Kapela je imela veliko osrednjo dvorano in na beh straneh skladi\xc5\xa1\xc4\x8dne prostore. Osrednje dvorana je imela na jugozahodnem vogalu dvorano za \xc5\xbertvovanje z obokano streho.'